**Fredrik Christian Sand** (født 10. april 1813 i Trondhjem, død 24. september 1871 i Molde) var en norsk lege og politiker. I Nesna i Nordland var han kommunens andre ordfører fra 1848 til 1850, og var også i flere år medlem av fattigkommisjonen. I Molde var han mange år bystyremedlem, og var ordfører i 1870.

Utdannelse og virke
-------------------

I beretningen om helsetilstanden i Norge i 1857 skrev han en fremstilling av de klimatiske forhold i Ranen legedistrikt. Gjennom en årrekke skrev han også som lege ved Reknes pleiestiftelse, årsberetningen om spedalskhet. Et portrett av ham på Reknes Pleiestiftelses kontor gikk tapt under brannen i april 1840.

Sand tok sin preliminieeksamen i januar 1834, før han var huslærer fra 1835 til sommeren 1837. Den 12. desember 1839 tok han medisinsk embetseksamen ved det Kongelige Frederiks Universitet i Kristiania, med karakteren 2,4.

Sommeren 1840 ble han ansatt som skipskirurg ved bombekanonskonnert no. 1, og ble senere distriktslege i Orkel- og Guldalens fogderi på Støren. Den 5. april 1843 ble han distriktslege i Nordre Helgeland, og bosatte seg da på Nesna. I Nesna var han i flere år medlem av stedets fattigkommisjon, og ble også valgt til ordfører i kommunen. Distriktslegeembedet ble delt i 1855, og han ble den 26. mai 1855 utnevnt til distriktslege for Rana distrikt. Han var distriktslege i Rana frem til 11. oktober 1860.

Den 11. oktober 1860 ble han lege ved Reknes Pleiestiftelse for spedalske i nærheten av Molde. Våren 1863 ble han dessuten det nyopprettede Romsdals amtssykehus' første lege, og han hadde begge stillingene frem til sin død i 1871. Også i Molde engasjerte han seg i lokalpolitikken, og ble både medlem av bystyret og etter hvert ordfører.

Sommeren 1863 og sommeren 1869 foretok han reiser til flere europeiske byer. Der drev han studier ved en rekke sykehus. Han døde 24. september 1871 av en hjernesykdom.

Familie
-------

Fredrik Christian Sand var sønn av kjøpmann Ole Sand (1778–1823) og Maren Wright Bruun (1787–1871).

Den 3. mars 1842 giftet han seg i sognet Horg med Augusta Amalie Francke. Hun var født i Kristiania 19. oktober 1819 og var datter av korpslege August Francke (1768–1819) og Jacobine Nikoline Hirsch (1794–1865). De fikk tre sønner og fem døtre. Sønnen Anton Julius Sand (1844–1916) var også lege; han ble ridder av St. Olavs Orden og fikk en gate i Trondhjem oppkalt etter seg. En av døtrene døde i 1871 av nervefeber.

Referanser
----------

1. 1 2   Digitalarkivet, www.digitalarkivet.no, besøkt 26. mai 2021[Hentet fra Wikidata]
2. 1 2 3 4 5 6 7 8 9 10 11 12 13 14 15 16 17  Tofte, Skule (1961). *Romsdals amtssykehus's (Fylkessjukehuset i Molde) historie*. Molde: Fylkessjukehuset i Molde. s. 48.
3. ↑  Brekke, D.; Iversen, J. H.; Ødegård, O. (1986). *Helsetjenester i Møre og Romsdal gjennom hundre år*. Ålesund: Møre og Romsdal lægeforening. s. 55. ISBN 8299141702.

|  |  |  |
| --- | --- | --- |
| Forgjenger:**Johan Augustinussen** | **Nesnas ordfører**(1848–1850) | Etterfølger:**Johan Augustinussen** |
| Forgjenger:**Ludvig Leth** | **Moldes ordfører**(1870–1870) | Etterfølger:**K.F. Feilberg** |

|  |  |
| --- | --- |
| Oppslagsverk/autoritetsdata | Wikistrinda **·** Historisk befolkningsregister **·** Geni
 |